इस चाल्ली दे खुशकिस्मत कवि बड़े धट्ट हुन्दे न जिन्दी कवता, उन्दे जीन्दे-जी जन-मानस च लोकप्रिय होई जन्दी ऐ। अलमस्त हुन्दे शंगार-रस कन्ने ओत-प्रोत गीत अपने सृजन दे किछ गै हफतें अन्दर बसन्तगढ़ दियें धारें च गूंजन लगदे हे। जिनें लोकें च अलमस्त होरें कम्म कीते दा ऐ-उन्दे गलाने मूजब ओ भावना दा हल्का-नेहा झक्खड़ झुल्लने पर, पत्तरें कन्ने भरे दे रुक्खा साई डोल्लन लगदे हे। आपमुहारे ओ गान लगदे ते मुडी, बाह्‌मां ते हत्थ मस्ती च बज्झी दी लै कन्ने झूमन लगदे। उन्दी सोह्‌बत च शामल लोक बी इस पुर्ण-आनन्द दी लैह्‌रें च नच्चन लगदे, गान लगेद। कोई अपने अंग-संचालन गी काबू च रक्खने च सफल होई बी जन्दा तां ओह्‌दा मन जोरा दी छंड पेदे खिन्नू साई उढ़कन लगदा। अलमस्त हुन्दी इस भाव-मूर्ति करी जेकर उनेंगी कवतामय शरीर गलाया जा तां गलत नेई होग। उन्दियां कवतां ‘सौन आया’ ते ‘की कैह्‌को रौला पाया चिड़िये कालड़िये’ ते होर मतियां इक्कै खिनै च इक खास लम्हे च फुरियां ते कवि नै गाई उड़ियां। बाद च इनेंगी उन्दे सुपुत्तर वेद नै कलमबन्द कीता हा। अलमस्त होरें स्वतः स्फूर्त कवतां गै नेई लिखियैं उन्दियें डायरियें च जिकर ओदा ऐ जे उनें फरमैशी कवतां बी बड़ियां लिखियां। इस चाल्ली दियां रचनां कुसै खास मौके पर कीते जाने आले मुशायरें लेई जां प्रसारत कराने लेई लिखियां गेइयां।